Hoe hanteer ek krisistye soos dié? - Corona Krisissentrum
Tuis / COVID-19 / Hoe hanteer ek krisistye soos dié?
Hoe hanteer ek krisistye soos dié?
Die Covid-19-pandemie het die wêreld in ongekarteerde waters laat beland. Navorsers, owerhede, gesondheidsorgwerkers en gewone burgers sukkel om tred te hou. "Dit is 'n vinnig veranderende landskap," sê die sielkundige Roxane Cohen Silver, 'n professor aan die openbare navorsingsuniversiteit van Kalifornië in Irvine.
Almal van ons moet leer om aan te pas by 'n nuwe werklikheid. Ons probeer om ons daaglikse lewens na die beste van ons vermoë te bestuur te midde van kommer oor bejaarde ouers, ons kinders se toekoms, en ons finansiële- en werkvooruitsigte. Dit is alles stressnellers wat kan lei tot 'n magdom negatiewe gevoelens soos depressie, angs en selfs posttraumatiese stressindroom (PTSD). Die kollektiewe trauma wat ons tans ervaar kan somber voel. Dis egter nie die eerste krisis in ons geskiedenis nie.
Sielkundiges soos Roxane, wat navorsing gaan doen het oor vorige krisistye, meen dat, hoewel die situasie waarin die wêreld hom nou bevind uniek is, daar lesse geleer kan word uit die sielkundige en gedragsresponse van individue tydens vorige rampgebeure.
Die lesse sluit in:
Beperk jou blootstelling aan die nuus en media
Chroniese blootstelling aan nuus kan lei tot trauma en PTSD omdat dit 'n veg-of-vlug reaksie kan aktiveer. Geestelike sterk mense beperk hul blootstelling aan nuus, kies betroubare en verantwoordelike mediaberiggewing en vermy ontstellende beelde wat op die nuus verskyn.
Hulle verstaan ook hoe sosiale media funksioneer. Sosialemediaplatforms soos Facebook is nie-amptelike nuuskanale en lewer nuus wat aangepas is (sommige vals), gebaseer op gebruikers se gedrag en voorkeure gedurende die afgelope dekade. Algoritmes word gebruik om dié nuus te vertoon wat waarskynlik by jou sal aanklank vind. Dit verhoog vooroordeel en die geneigdheid om gerugte te versprei wat angstigheid veroorsaak.
Aanvaar jou gevoelens as normaal
Ons gevoel van risiko word deur ons emosies gedryf. Ons oordeel deur op ons gevoelens staat te maak in stede daarvan om na die data, statistieke en bewyse te kyk. Navorsing toon dat sekere faktore vrees en die persepsie van gevaar verhoog ─ wanneer 'n bedreiging onbekend is, wanneer jou gevoel van beheer oor die bedreiging laag is, en as 'n gevoel van angs ervaar word (soos wanneer jy blootgestel word aan ontstellende verhale van siekte en dood).
Die koronavirus bevat al die belangrikste elemente om ons ingeboude alarms te laat afgaan. Dit beteken nie dat ons oorreageer nie. Soos in lande soos Italië gesien kan word, kan dit baie vinnig katastrofies raak. Dit is onseker hoe dit gaan eindig en dit is gepas om besorg te wees, meen sielkundiges. 'n Veerkragtige individu verstaan dus dat gevoelens soos vrees, angs, hopeloosheid, woede en hartseer normaal is omdat die inligting te oorweldigend is om alles tegelyk te verwerk.
Geestelik sterk mense kies individue wat rasionele optrede bevorder en vermy individue wat negatiewe en ondermynende berigte versprei. Soek na 'n leiersfiguur wat die feite op 'n kritiese, bewysgebaseerde, kalm en deeglike manier stel. Sielkundiges stel voor dat jy een of twee betroubare bronne kies wat jy een keer per dag lees om op die hoogte te bly van kritieke bywerkings.
Verstaan jou gebrek aan produktiwiteit
Jy plaas dalk druk op jouself om produktief te wees tydens jou tuisblytyd. Maar vra jouself af: "Is dit redelik om groter produktiwiteit van myself te verwag tydens 'n oorlog?" Dit is belangrik om te verstaan ​​dat 'n gebrek aan fokus, konsentrasie en oorweldigende gevoelens gaan voorkom.
Geestelik sterk mense besef dat wanneer hul fisiologiese en veiligheidsbehoeftes bedreig voel ─ soos tydens hierdie pandemie ─ hulle nie hulself onder druk moet plaas om meer te produseer of hoër hoogtes te bereik nie.
Geestelik sterk individue is deeglik bewus daarvan wanneer hul emosies die oorhand kry. Om emosioneel te wees, is natuurlik tydens krisistye, maar as jy bewustelik na rasionele gedagtes beweeg deur die feite en logika in ag te neem, kan jy onnodige negatiwiteit verminder.
Die voordele daarvan sluit in angsvermindering, verminderde spanning, verhoogde aandagspan, verminderde depressie en verbeterde emosionele gesondheid en welstand. Studies toon dat individue wat mediteer oor die lang termyn in staat is om vinniger terug te keer na 'n staat van kalmte na blootstelling aan stresvolle stimuli.
Beperk kontak met negatiewe en toksiese mense
Gedrag soos skinder, chroniese leuenvertellery, om veeleisend en/of selfgesentreerd te wees, is negatief en plaas druk op jou welstand. Alhoewel jy onder normale omstandighede in staat is om 'n mate van toksisiteit by vriende, familie en kollegas te verdra, is die uitskakeling van negatiewe energie noodsaaklik omdat jy nou in 'n oorlewingsmodus is. Spandeer eerder tyd saam met geliefdes wat gesonde gedrag toon.
Geestelik sterk mense weet dat selfversorging deurentyd belangrik is en probeer om buigsaam te wees met nuwe roetines. Met gimnasiums wat nou gesluit is, is dit noodsaaklik dat jy ander oefenopsies (soos hardloop, stap of fietsry) oorweeg. Prioritiseer dinge wat jou deur die krisistyd sal help – soek daagliks na iets om oor te lag, maak kontak met familie en vriende, rus genoeg en handhaaf 'n goeie slaaproetine.
Ouers moet sorg dat die kommunikasiekanale tussen hulle en hul kinders oop is. Maak van aanlyn dienste deur sielkundiges gebruik om kinders te help om die spanning en angs te hanteer.
Ken jou persoonlikheidsbehoeftes: introvert vs ekstrovert
Geestelik sterk mense ken hulself en weet wat hulle nodig het om hulself te ondersteun. Introverte kan in dié tyd hulle behoefte om met vriende en familie te gesels, bevredig deur van Facebook, Zoom of Skype gebruik te maak. Maar doen dit in klein groepies en minder gereeld as ekstroverte, wat hulle energie van ander mense kry.
Om die sielkundige impak van inperking (veral by volwassenes) te verklein, is dit nodig dat owerhede duidelike en rasionele inligting oor inperkingsprotokol deurgee en seker maak dat mense in isolasie toegang tot voldoende voorraad het.